רונה רמון עם נשיא המדינה, ראובן ריבלין, במיזם 929 - תנ"ך ביחד, נובמבר 2017
בתמונה העליונה: המצבה של רונה רמון לצד קבריהם של אילן ואסף רמון; בתמונה השמאלית למטה חזית המצבה, בצד הקדמי כתוב "כעוף החול" ובימנית הכיתוב בצד האחורי של המצבה: "גם אמא פה"
**רונה רמון** (16 באפריל 1964 – 17 בדצמבר 2018) הייתה פעילה ציבורית ותומכת בחינוך וקידום של בני נוער בישראל. זכתה לאחר מותה בפרס ישראל למפעל חיים לשנת ה'תשע"ט (2019).

רמון היתה אלמנתו של אלוף-משנה אילן רמון, האסטרונאוט הישראלי הראשון, אשר נספה באסון מעבורת החלל קולומביה ב-2003, ואמו של סרן אסף רמון, שהמשיך בדרכו של אביו כטייס קרב בחיל האוויר, ונהרג בתאונת אימונים בשנת 2009. לאחר מותם של בעלה ובנה, הקימה את "קרן רמון", אשר שואפת להקנות לדור הישראלי הצעיר "מצוינות אקדמית, מנהיגות חברתית ותעוזה פורצת דרך" ופועלת לקידומם של בני נוער וילדים בישראל.

ביוגרפיה
--------

נולדה בשם רונית בר סימן-טוב בקריית אונו בשנת 1964, שם גדלה. הוריה, גילה וישראל, עלו לארץ ישראל מטורקיה בגיל 15 במסגרת "עליית הנוער". בביתה חונכה על ערכי הציונות ואהבת הארץ, ובנעוריה אף שימשה כמדריכה בתנועת הצופים. שירתה בצה"ל כפרמדיקית בחטיבת הצנחנים, ולאחר שחרורה מצה"ל, החלה בלימודים אקדמיים. את בעלה לימים, אילן רמון, הכירה במסיבת יום הולדת של חברתה. השניים נישאו בשנת 1986, כשהייתה בת 22, ונולדו להם ארבעה ילדים. בשנת 1998 עברה המשפחה ליוסטון כחלק מההכנות לטיסת מעבורת החלל קולומביה, STS-107.

בשנת 2003 נספה בעלה, אילן, האסטרונאוט הישראלי הראשון, כאשר מעבורת החלל קולומביה התפרקה בעת חזרתה לכדור הארץ.

אסף, בנה הבכור, התגייס לחיל האוויר בעקבות אביו, וסיים בהצטיינות את קורס הטיס במגמת קרב. ב-13 בספטמבר 2009, שבועות אחדים לאחר סיום הקורס, נהרג במהלך אימון מבצעי בהטיסו מטוס F16, לאחר ביצוע תמרון חד, בעקבותיו לקה, ככל הנראה, באובדן הכרה זמני ("*בלק-אאוט*") כתוצאה מכוח ג'י חזק שפעל על גופו, והוא התרסק אל מותו בדרום הר חברון. סרן אסף רמון נקבר לצד אביו, בבית העלמין בנהלל.

בעקבות מותם של אילן ואסף, הקימה רונה רמון את "קרן רמון", שבנתה רשת של אנשי חינוך ומעשה, הפועלים ברחבי ישראל כדי לעורר השראה ולחנך בני נוער וסטודנטים, בהשראת דמותם של אילן ואסף רמון.

רמון הייתה מעורבת גם בייסוד "כנס החלל הבינלאומי על שם אילן רמון", אשר מביא מאז, מדי שנה, אסטרונאוטים ובכירים מסוכנויות חלל ברחבי העולם, לפעילויות חינוך. הכנס, הנערך מדי שנה בסוף חודש ינואר לציון התרסקות מעבורת החלל, הוא חלק משבוע החלל הישראלי, שבמסגרתו נערכות פעילויות לעידוד תלמידים ללימודי מדע וחלל, וכן פעילויות הנצחה לזכר אילן רמון.

רמון הייתה מטפלת הוליסטית, והעבירה הרצאות בנושא. הייתה בעלת תואר ראשון בחינוך גופני מהמכללה האקדמית בווינגייט, ותואר שני ברפואה הוליסטית מאוניברסיטת לסלי. עבודת התזה שלה, בנושא "התמודדות עם משברים", היוותה את הבסיס להפיכתה למטפלת המקיימת הרצאות, סדנאות וטיפולים פרטניים, תוך שהיא חושפת את סיפורה האישי.

במסגרת חגיגות יום העצמאות ה-68 של מדינת ישראל, השיאה רמון משואה בטקס הדלקת המשואות השנתי בהר הרצל. אלה היו דבריה טרם הדלקת המשואה: 

> 
> אני, רונה רמון, בת לגילה וישראל, מראשוני עליית הנוער מטורקיה, מדליקה משואה זו לכבודם של אהוביי, אילן ואסף, שמהווים נר ומגדלור להגשמת חזוני. לכבודם של טייסי חיל האוויר לדורותיהם, המגנים עלינו ממעל; לכבודם של אנשי החלל הפורצים גבולות למען האנושות; לכבוד ילדיי וכל הצעירים שגדלים מתוך אמונה באדם, אהבת המדינה ותקווה לשלום; ולכבוד המשפחות השכולות, לכבוד העושים למרות הכאב ויוצרים מתוך החושך.
> 
> 
> 
> 

ביוני 2018 הוענק לה תואר "עמית כבוד" מטעם הטכניון, כהוקרה על פועלה רב השנים. בחודש יולי השתתפה רמון בחנוכת נמל התעופה רמון, שנקרא על שמם של בעלה אילן ובנה אסף, והייתה זאת הפעם האחרונה בה הופיעה בפומבי.

רמון התגוררה שנים רבות בשכונת רמת חן שברמת גן, וב-2016 עברה להתגורר בשכונת עג'מי ביפו. ב-17 בדצמבר 2018, נפטרה לאחר שהייתה חולה במשך שנה בסרטן הלבלב.

 ארונה הוצב במרכז פרס לשלום ומאות בני אדם הגיעו לחלוק לה כבוד אחרון. ארון הקבורה ששימש לטקס האשכבה היה זה שהביא את שרידי גופת בעלה, אילן, מארצות הברית לישראל. טקס האשכבה היה במעמד נשיא המדינה, ראובן ריבלין, והשתתפו בו בני משפחה וחברים קרובים. יום לאחר מותה, דווח בחדשות כי מתוך רצון לחסוך מקרוביה מעמד הלוויה וקבורה נוסף, הותירה בצוואתה הנחיה לשרוף את גופתה.
בבית הקברות של נהלל, לצד קבריהם של אילן ואסף רמון, על מצבתה מופיעים הכיתובים "כעוף החול" ו"גם אמא פה".

בדצמבר 2018 זכתה לאחר מותה בתואר דוקטור לשם כבוד מאוניברסיטת בן-גוריון בנגב. ילדיה קיבלו בשמה את התעודה. ב-2019 הוחלט להעניק לה את פרס ישראל למפעל חיים.

הנצחה
-----

* ביוני 2017 החליטה ועדת השמות בגדרה לקרוא רחוב על שמה של רמון.
* ב-2019 החליטה עיריית קריית ביאליק לקרוא על שמה של רמון פארק ובו מתקני משחקים בהשראת נושאים הקשורים לתחומי המדע והחלל.
* בתי ספר ומוסדות חינוך על שם רונה רמון קיימים במספר ערים בישראל כגון כפר סבא, נהריה, ראש העין, רמלה וחריש.
* פארק רונה רמון נחנך בשנת 2020 בגן-יבנה.
* בשנת 2021 נפתח בראשון לציון שבט הצופים ״רמון״ על שמה.

לקריאה נוספת
------------

* רונה רמון, **שמים פתוחים**, ידיעות ספרים, 2019.

קישורים חיצוניים
----------------

ויקישיתוף מדיה וקבצים בנושא **רונה רמון** בוויקישיתוף
* רונה רמון, ברשת החברתית פייסבוק
* רונה רמון ז"ל, באתר פרס ישראל
* שרי מקובר-בליקוב, על החיים: רונה רמון פותחת את הלב, באתר nrg‏, 28 בינואר 2012
* רונה רמון, בשורות איוב ומשמעות חיים, מקור ראשון, מוסף "שבת", 27 בנובמבר 2017, ו' בכסלו תשע"ח
* רועי רובינשטיין, הונחה אבן פינה למכינה ע"ש אסף רמון ז"ל: "לפתח את הדור הבא", באתר ynet, 4 בספטמבר 2018
* יורם יובל, שיחת נפש עם רונה רמון, הטלוויזיה החינוכית, 18 בדצמבר 2018
* אתר למנויים בלבד גיל פרג, "השאלה המרכזית שנשאלת, בדרך כלל, היא: למה? למה אני? למה הוא? למה לא הספקנו? ולמה דווקא אצלנו? והרי אין תשובות, גם אם יגידו לנו שיש – הן בטלות לעומת הכאב והצער. ואני אמרתי לילדים שלי: אנחנו לא שואלים למה", באתר "ידיעות אחרונות", 20 בדצמבר 2018
* אתר למנויים בלבד רונה רמון, "וכמו בובת הנחום־תקום שקיבלתי מאבא כשחזר מהמלחמה, למדתי שבחיים, אחרי כל הטלטלות, אני תמיד מוצאת את הכוח לקום שוב", באתר "ידיעות אחרונות", 1 באפריל 2019
* Like a phoenix - how I rose from the ashes, הרצאתה של רונה רמון "'כעוף החול' – צמיחה מתוך משבר", בכנס TEDxHIT (באנגלית)

הערות שוליים
------------

1. 1 2  ירון דקל, הצחוק של רונה, באתר ynet, ‏20 בדצמבר 2018
2. ↑  רונה רמון – מקדמת הגישה ההוליסטית לתהליך הצמיחה ואיכות החיים, באתר www.ronaramon.com (ארכיון)
3. ↑  איתי בלומנטל, איתי שיקמן, אלכסנדרה לוקש וניר (שוקו) כהן, רונה רמון ביקשה למנוע מילדיה עוד הלוויה, באתר ynet, 18 בדצמבר 2018
4. 1 2 3  רותם אליזרע, בלעדיה: הילדים שנותרו אחרי לכתה של רונה רמון, באתר ynet, 18 בדצמבר 2018
5. ↑  אתר חיל-האוויר, באתר www.iaf.org.il
6. ↑  "חלומות רבים נשארו ללא הגשמה": כשרונה רמון נפרדה מבעלה ובנה, באתר וואלה!‏, 18 בדצמבר 2018
7. ↑  בנו של אילן רמון נהרג בהתרסקות מטוס F-16, באתר nrg‏, 13 בספטמבר 2009.
8. ↑  הועלה בדרגה לאחר מותו
9. ↑  קרן רמון – The Ramon Foundation Inspires to implement with the young generation in Israel three of the most essential Values that Ilan and Asaf Ramon represented – Academic Excellency, Social Leadership and Groundbreaking Daring. באתר ramonfoundation.org.il (ארכיון)
10. ↑  מדליקי המשואות תשע"ו: רונה רמון, הנהג הגיבור ואולפניסטית משדרות, באתר "סרוגים", 6 באפריל 2016
11. ↑  משה כהן, ‏רונה רמון הדליקה משואה: "לכבוד הצעירים שגדלים מתוך אמונה באדם ותקווה לשלום", באתר מעריב אונליין, 11 במאי 2016
12. ↑  החתירה המתמדת לתיקון עולם - הטכניון העניק תוארי עמית לשם כבוד לשישה אישים מישראל ומחו"ל, באתר הטכניון, 11 ביוני 2018
13. ↑  לי אברמוביץ', ‏"אילן ואסף מעוררים השראה והערכה", באתר ‏מאקו‏, 16 ביולי 2018
14. ↑  ליאורה גולדנברג-שטרן, ‏רונה רמון החליטה לשנות אווירה: אני עוברת לעיר הגדולה!, באתר מעריב אונליין, 12 באוגוסט 2016
15. ↑  אור רביד וטל שלו‏, רונה רמון הלכה לעולמה בגיל 54 לאחר מאבק במחלה קשה, באתר וואלה!‏, 17 בדצמבר 2018
16. ↑  עופר אדרת, רונה רמון, אלמנתו של אילן רמון ואמו של אסף רמון, מתה בגיל 54, באתר הארץ, 17 בדצמבר 2018
17. ↑  עדו בן פורת, רונה רמון ביקשה לשרוף את גופתה, באתר ערוץ 7, 18 בדצמבר 2018
18. ↑  גיא עזרא, ‏כלת פרס ישראל למפעל חיים: רונה רמון ז"ל, באתר "סרוגים", 2 באפריל 2019
19. ↑  פארק מדעי החיים בקריית ביאליק ייקרא על שם משפחת רמון, באתר עיריית קריית ביאליק

| אילן רמון |
| --- |
| אסון קולומביה | מעבורת החלל קולומביה • STS-107 • אסון מעבורת החלל קולומביה | אילן רמון |
| הנצחה | מצפה אילן • מרכז אילן רמון לנוער שוחר פיזיקה • כנס החלל הבינלאומי על שם אילן רמון • קרן רמון • האות לאיכות, מצוינות ומנהיגות ע"ש אילן ואסף רמון • האסטרואיד אילנרמון • נמל התעופה רמון • גבעות קולומביה • תיכון דרכא רמון ע"ש אילן ואסף רמון |
| משפחה | רונה רמון • אסף רמון • טל רמון |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007398940105171
* GND: 1200054679
* ISNI: 0000 0005 0057 4140
* LCCN: no2019111340
* VIAF: 1563156223646805400008
* WorldCat: lccn-no2019111340

 |